На основу члана 9, 20, 23, 26, 27, 28, 42, 46, 47, 48 и 53 Закона о планском систему Републике Србије (''Службени гласник Републике Србије'', број 30/2018), члана 21 Закона о локалној самоуправи (''Службени гласник Републике Србије'', број 129/2007, 83/2014 - др. закон, 101/2016 – др. закон и 47/2018), члана 21 Статута Града Ниша (''Службени лист Града Ниша'', број 88/2008, 143/2016 и 18/2019), члана 4 Одлуке о службама Града Ниша (''Службени лист Града Ниша'', број 143/2016) и члана 2 Одлуке о Канцеларији за локални економски развој и пројекте (''Службени лист Града Ниша'', број 39/2017),

Скупштина Града Ниша на седници одржаној\_\_\_\_\_\_\_\_\_донела је

ОДЛУКУ

О ПРИСТУПАЊУ ИЗРАДИ ПЛАНА РАЗВОЈА ГРАДА НИША

ЗА ПЕРИОД ОД 2021. – 2027. ГОДИНЕ

Члан 1.

Под Планом развоја Града Ниша (у даљем тексту: План), у смислу ове одлуке, подразумева се дугорочни документ развојног планирања, за период од седам година, који усваја Скупштина Града Ниша, на предлог Градског већа Града Ниша.

Члан 2.

Циљ израде Плана је дефинисање визије развоја Ниша, одређивање потенцијалних предности и развојних праваца Ниша и одговарајућих мера, заснованих на унапређењу квалитета живота грађана, подстицању убрзаног економског развоја, убрзавање и олакшавање системских промена кроз социјалне иновације, стварању угљенично-неутралног друштва, тежећи ка одрживом, планском и рационалном коришћењу природних ресурса и простора, уз очување природног и културног наслеђа, обезбеђење социјалног напретка и смањење сиромаштва, пружања квалитетног образовања, здравствене заштите, социјалне и територијалне кохезије у сигурном друштву, поштујући различитости и пружајући основна права, уклучујући право и једнаке могућности за све.

Члан 3.

План садржи преглед и анализу постојећег стања, визију односно жељено стање, приоритетне циљеве развоја који се желе постићи, као и преглед и кратак опис одговарајућих мера које се даље разрађују документима јавних политика и Средњорочним планом.

Члан 4.

Полазну основу за формулисање Плана, представљају дефинисани правци развоја Републике Србије и Европске уније и Града Ниша, кроз сагледавање Европских, националних и локалних развојних докумената и докумената јавних политика, и програма и пројекта који се реализују у Нишу.

Члан 5.

Кроз процесе припреме Плана промовисаће се интегрални партиципативни приступ планирању локалног развоја, међусекторска сарадња и размена информација, укључивање и координација јавног, приватног, научно-истраживачког и цивилног сектора у процесу одлучивања и партнерство међу институцијама.

Члан 6.

Ради спровођења ове Одлуке, Скупштина Града Ниша (у даљем тексту: Скупштина) именује Савет за развој чији је задатак да координира и надзире процес израде Плана, да разматра План по фазама припреме, предложен од стране Радног тима и даје Градском већу на даљу надлежност.

Координационо тело чине представници Скупштине Града Ниша, градских општина, одборничких група, организација цивилног друштва и научно-истраживачких институција.

Чланове Координационог тела именује Скупштина Решењем, на основу предлога институција заступљених у Координационом телу.

Координационим телом руководи председник Скупштине Града Ниша.

Координационо тело доноси Пословник о раду.

Члан 7.

Стручне, административне, финансијске и организационе послове за потребе Савета за развој ће обављати Канцеларија за локални економски развој и пројекте Града Ниша.

Члан 8.

У циљу спровођења ове одлуке и израде Плана, образоваће се Радна група за израду Плана (у даљем тексту: Радна група) кога чине представници Градске управе, стручњаци ангажовани у администрацији, институтима, универзитетом, јавним предузећима, установама, организацијама цивилног друштва, као и остали представници из јавног, приватног, цивилног сектора и научно-истраживачког сектора.

Чланови Радне групе бирају се путем конкурса који реализује Канцеларија за локални економски развој и пројекте, а на основу критеријума које утврђује Координационо тело.

У рад Радне групе могу бити укључени и страни стручњаци, као стручна и техничка подршка, кроз међународне програме.

Радом Радне групе руководи Градоначелник.

Основни задатак радног тима је припрема и израда Плана. Ближи задаци Радне групе биће дефинисани кроз пројектни задатак, који усваја Савет за развој.

Члан 9.

Канцеларија за локални економски развој и пројекте пружа подршку Радној групи, кроз техничку помоћ током израде Плана, достављање свих званичних релевантних података и др.

Члан 10.

За потребе појединих области рада формираће се технички тимови за израду Плана, кога чине стручњаци из одговарајућих области, да би пружили стручну помоћ у најсложенијим задацима.

Чланове сваког Техничког тима именује градоначелник, на основу предлога Радне групе.

Радна група усмерава рад техничких тимова.

У рад Техничког тима могу бити укључени и страни стручњаци, као стручна и техничка подршка, кроз међународне програме.

Радом сваког посебног Техничког тима руководи координатор техничког тима.

Задатак Техничких тимова је да прикупљају податке неопходне за израду Плана, провере дефинисане кључне проблеме, циљеве, мере и активности за достизање тих циљева, провере дефинисани институционални оквир за спровођење Плана и размотре могуће економске инструменте и изворе финансирања. Ближи задаци Техничкоих тимова биће дефинисани кроз пројектни задатак, који усваја Координационо тело.

Члан 11.

Радна група усмерава рад техничких тимова и пружа подршку Техничким тимовима.

Члан 12.

Током израде Плана биће организовани форуми за стручне и јавне расправе, трибине, округли столови и радионице, на којима ће се усаглашавати предложена решења. У њихов рад могу бити укључени и сви остали заинтересовани учесници, како би се обезбедила партиципација и транспарентност процеса одлучивања и правовремено обавештавање јавности.

Члан 13.

Рок за израду Плана је 8 (осам) месеци од дана ступања на снагу ове Одлуке.

Члан 14.

За реализацију ове Одлуке задужена је Канцеларија за локални економски развој и пројекте.

Члан 15.

Средства за израду Плана обезбеђена су из средстава пројекта и буџета Града Ниша.

Члан 16.

Ова Одлука ступа на снагу осмог дана од дана објављивања у ''Службеном листу Града Ниша''.

Број:

У Нишу,

СКУПШТИНА ГРАДА НИША

ПРЕДСЕДНИК

мр. Раде Рајковић

**О Б Р А З Л О Ж Е Њ Е**

Скупштина Србије је усвојила је 19. априла 2019. године Закон о планском ситему Републике Србије, којим се уводи систем одговорности за резултате и ствара оквир за мерење ефикасности рада у јавној управи, где се (између осталог) јединице локалне самоуправе обавезују да припреме План развоја јединице локалне самоуправе најкасније до 01. јануара 2021. године. План развоја представља дугорочни документ развојног планирања, који за период од најмање седам година усваја скупштина јединице локалне самоуправе. План развоја садржи преглед и анализу постојећег стања, визију односно жељено стање, приоритетне циљеве развоја који се желе постићи, као и преглед и кратак опис одговарајућих мера које се даље разрађују документима јавних политика и средњорочним планом јединице локалне самоуправе.

План ће представљати кључни развојни документ града. План развоја града Ниша би требало да пружи развојну оријентацију и механизме за утврђивање развојних праваца и приоритета. Он ће представљати концептуални оквир за развој, који треба да буде усклађен са програмским периодом ЕУ и јасним опредељењем Републике Србије да приступи ЕУ, као и да буде у складу са Агендом 2030 Уједињених нација уз поштовање основног принципа „не остављајући никог иза мера развоја“. План би требало да буде усклађен са усвојеним стратешким документима на градском и националном нивоу , као и да прати правце развоја кључних области које су важне за развој Републике Србије, а које су у складу са потребама града Ниша. На овај начин би се стекли услови за имплементацију дугорочних развојних политика и планског буџетирања програма и пројеката. Овај документ треба да буде заснован на поштовању партнерског принципа, у складу са „*bottom up*“ и „*top down*“ приступима и уз консултације са свим релевантним актерима са регионалног, градског и општинског (локалног) нивоа.

Наставак развоја града заснован на постепеним и поступним променама неће бити довољан за постизање бољег квалитета грађана. Оно што се јавља као потреба је фундаментална трансформација економских, социјалних и финансијских система која ће покренути промену у свим аспектима друштва. Планом ће се тежити да се убрзавају и олакшавају системске промене кроз иновације како би се постигла бољи квалитет живота грађана и дубока промена система. Како саме технолошке иновација неће с временом постићи структурне промене потребне за прогресивни раст, неопходно је комбиновати разноврсне методе иновација у областима финансирања и финансија, пословним моделима, регулаторним оквирима, перцепцији, понашању и друштвеним нормама, образовању и вештинама, технологијама, партиципацији грађана, тржишној структури, итд. Најзначајнији друштвени и привредни ефекти који ће се постићи успешном реализацијом Плана, биће да својим грађанима и привредним субјектима обезбеди континуирано унапређивање услова живота и рада, створи услове за инвестиције и пословање, развија привреду засновану на иновацијама, принципима паметне специјализације и економије знања, донесе системске промене у друштву и управљању кроз социјалне иновације и стварање партнерства јавног, приватног цивилног и научно-истраживачког сектора. Реализацијом Плана допринеће се стварању декарбонизованог друштва уз примену прогресивних мера заштите животне средине, заштите природе, енергетске ефикасности и циркуларне економије, тежећи ка одрживом, планском и рационалном коришћењу природних ресурса и простора, уз очување природног и културног наслеђа, обезбеђење социјалног напретка и смањење сиромаштва, пружање квалитетног образовања, здравствене заштите, социјалне и територијалне кохезије у сигурном друштву, поштујући различитости и пружајући основна права, уклучујући право и једнаке могућности за све и не остављајући никог иза мера развоја.

Структура која је неопходна да би се осмислио и спровео консултативни процес са широм друштвеном заједницом коришћењем иновативних алата партиципативности, који могу довести до убрзане трансформације и спровести амбициозне реформе биће састављена од:

1. Савет за развој, кога именује Скупштина Града Ниша, и чијим радом координира председник Скупштине, чији је задатак да координира и надзире процес израде Плана, да разматра План по фазама припреме, предложен од стране Радног тима и даје Градском већу на даљу надлежност, утврђује критеријуме за одабир Радне групе и усваја Пројектни задатак. Њега чине представници Скупштине Града Ниша, градских општина, одборничких група, организација цивилног друштва и научно-истраживачких институција;
2. Радна група, чијим радом управља Градоначелник, а коју чине представници Градске управе, стручњаци ангажовани у администрацији, институтима, универзитетом, јавним предузећима, установама, организацијама цивилног друштва, као и остали представници из јавног, приватног, цивилног сектора и научно-истраживачког сектора, који се бирају путем конкурса који реализује Канцеларија за локални економски развој и пројекте, а на основу критеријума које утврђује Координационо тело. У рад Радне групе могу бити укључени и страни стручњаци, као стручна и техничка подршка, кроз међународне програме. Основни задатак Радне групе је да припрема и изради План. Ближи задаци Радне групе биће дефинисани кроз пројектни задатак, који усваја Савет за развој;
3. Техничких тимова, који се формирају за потребе појединих области рада, кога чине стручњаци из одговарајућих области да би пружили стручну помоћ у најсложенијим задацима, а које именује градоначелник, на основу предлога Радне групе. У рад Техничког тима могу бити укључени и страни стручњаци, као стручна и техничка подршка, кроз међународне програме. Задатак Техничких тимова је да прикупљају податке неопходне за израду Плана, провере дефинисане кључне проблеме, циљеве, мере и активности за достизање тих циљева, провере дефинисани институционални оквир за спровођење Плана и размотре могуће економске инструменте и изворе финансирања. Ближи задаци Техничких тимова биће дефинисани кроз пројектни задатак, који усваја Савет за развој.

Израда Плана представља изузетно сложен и обиман посао, за који је неопходно окупити стручњаке, како у локалној администрацији, тако и ван ње. Средства за израду Плана су обезбеђена преко пројекта „Будући градови југоисточне Европе“, који реализују пет градова који према процени УНДП-а имају тежње и темеље да буду лидери у трансформативним променама а то су: Сарајево (Босна и Херцеговина), Скопље (Северна Македонија), Крижевци (Хрватска), Марибор (Словенија) и Ниш (Србија) уз стручну и финансијску подршку Европског института за иновације и технологије (ЕИТ) „Climate KIC“.

Укупан износ потребних средстава за реализацију ове Одлуке износе 120.935,00 ЕУР (14.512.200,00 динара). Европски институт за иновације и технологију „ClimateKIC, преко Привредне Коморе Србије, суфинансираће израду Плана у вредности од 75.185 ЕУР (8.871.830 динара), док ће Град Ниш суфинансирати у износу од 33.500 ЕУР (3.953.000,00 динара).

Европски институт за иновације и технологију „ClimateKIC, преко свог партнера за Србију- Привредне Коморе Србије, суфинансираће План у вредности од 75.435,00 ЕУР (9.052.200,00 динара). Привредна Комора Србије суфинансира План за 2020.годину средствима у износу од 12.000,00 ЕУР (1.440.000,00 динара). Град Ниш суфинансира План у износу од 33.500,00 ЕУР (4.020.000,00 динара).

Финансијске обавезе Града Ниша у износу од 20.000,00 ЕУР (2.400.000,00 динара) се односе на суфинансирање неопходних људских ресурса потребних за припрему „Плана развоја града Ниша 2021-2027“ и вођење процеса и обезбеђена су на позицији 441, економска класификација 424 – специјализоване услуге. Нефинансијске обавезе Града Ниша у износу од 10.000,00 ЕУР (1.200.000,00 динара) се приказују кроз рад запошљених у органима јединице локалне самоуправе на пројекту и 3.500,00 ЕУР (420.000,00 динара) кроз пружање простора за одржавање састанака/конференција и услуге праћења медија клипинга.

 Начелник

 Канцеларије за локални економски

 развој и пројекте

 Душан Радивојевић